Birgitte Bergman (KF), 2025-04-22:
Tak, formand.
Der er hyggeligt her midt på natten.
Tak for ordet.
Det her er en rigtig svær debat.
Der er så mange følelser involveret i international adoption.
Der er så mange fakta og fejloplysninger, som flyver gennem luften, og jeg synes, det er utrolig vigtigt, at vi snart kommer til bunds i de her sager.
Én ting er, at vi skal til bunds i at kigge på fortiden, men vi skal simpelt hen også have gang i at se på fremtiden.
Lad mig slå fast: I Det Konservative Folkeparti mener vi, at der er brug for, at Danmark fortsat bakker op om international adoption som familieform.
Det skal selvfølgelig foregå trygt og sikkert og ud fra barnets tarv.
Derfor er jeg også meget utålmodig og bekymret over, at der fortsat ikke er iværksat en undersøgelse af, hvordan fremtidens adoptionssystem kan etableres og organiseres.
Der er de facto lukket ned for international adoption til Danmark, og det har der været siden januar 2024.
Det er kun par på ventelisten fra før den 16. januar 2024, som kan få behandlet deres adoption.
Det er et udtryk for negligering af området og situationens alvor.
International adoption har været en afgørende mulighed for familiedannelse, især for par, der oplever fertilitetsproblemer, eller par af samme køn.
Og behandlingstiden har afgørende konsekvenser for de berørte familier og ikke mindst for børnene.
Nu er der så gået over et halvt år, siden vi havde SSA-forhandlingerne, og De Konservative fik ind i forhandlingerne – og tak for opbakning fra de partier, der støttede op om det – at vi kunne afsætte midler til en undersøgelse, altså en undersøgelse, hvor vi ikke forsøger at afvikle, men at udvikle et adoptionssystem, som både er sikkert, og som vi er trygge ved.
Og lad mig slå fast: Der er brug for, at vi adskiller fortid fra nutid og fra fremtiden.
Først i 2016 blev de nationale regler ændret.
Derfor må fortiden ikke definere vores drøftelser for nutiden og fremtiden, men vi skal blive klogere.
Hvis vi stopper al international adoption i fremtiden, er de eneste, vi straffer, børnene, som i stedet må vokse op på gaden eller på et børnehjem.
I vores nabolande Sverige og Norge er der fortsat opbakning til international adoption som familieform.
Både den svenske og den norske socialminister har slået fast, at de fortsat ønsker, at international adoption er en mulighed, og selv om man her er i gang med en større undersøgelse af adoptionsområdet for at forbedre kontrollen, har man ikke stoppet adoptioner.
I dag behandler vi en forlængelse af den lovændring, der blev foretaget i juni 2024, som bemyndiger Ankestyrelsen til at varetage opgaver som adoptionsformidlende organisation, indtil der er fundet en politisk løsning på et fremtidigt adoptionssystem.
Ankestyrelsen er kun bemyndiget til at varetage opgaver som adoptionsformidlende organisation for de par, der stod på DIA's venteliste den 16. januar 2024.
Jeg er bekymret for den her lovændring og for, at den forlængelse bliver en politisk syltekrukke.
At der nu skal gå endnu flere år, før vi kan tage stilling til international adoption, synes jeg simpelt hen ikke er godt nok, og jeg håber vitterlig, at ministeren snart inviterer til forhandlinger på området.
For med en udskydelse giver man bare en kattelem til at holde adoptionsområdet lukket til 2027.
Vi skal have fundet en holdbar og langsigtet løsning før 2027.
Det må og skal være målet.
Der er millioner af børn, som lever på gaden eller børnehjem.
De har ret til omsorg og et trygt hjem.
På den baggrund kan Det Konservative Folkeparti støtte lovforslaget, og jeg skulle hilse og sige fra Socialistisk Folkeparti, at de også støtter lovforslaget.
Tak for ordet.